钦定古今图书集成/明伦汇编/官常典/第213卷 > 郑仁诲
## 钦定古今图书集成/明伦汇编/官常典/第213卷 > 郑仁诲

按《五代史周臣传》：仁诲字日新，太原晋阳人也。初事
唐将陈绍光。绍光为人骁勇而好使酒，尝因醉怒仁
诲，拔剑欲杀之，左右皆奔走，仁诲植立不动，无惧色。
绍光掷剑于地，抚仁诲曰：“汝有器量必富贵，非吾所
及也。”仁诲后弃绍光去还乡里，事母以孝闻。汉高祖
为河东节度使，周太祖居帐下，时时往过，仁诲与语
甚欢，每事有疑，即从仁诲质问，仁诲所对不阿，周太
祖益奇之。汉兴，周太祖为枢密使，乃召仁诲用之，累
官至内客省使。太祖破李守贞于河中，军中机画，仁
诲多所参决。太祖入立，以仁诲为大内都点检、恩州
团练使、枢密副使，累迁宣徽北院使，出为镇宁军节
度使。显德元年，拜枢密使。世宗攻河东，仁诲留守东
都。明年冬，以疾卒。世宗将临其丧，有司言岁不利临
丧，世宗不听，乃先以桃茢而临之。仁诲自其微时，常
为太祖谋画，及居大位，未尝有所闻，而太祖、世宗皆
亲重之。然亦能谦谨好礼，不自矜伐，为士大夫所称。
赠中书令，追封韩国公，谥曰忠正。